Ego Garnerius de Triagnello notum facio omnibus ad quos hoc scriptum pervenerit quod domna A[aliz], consanguinea mea, uxor domni Andree de Venesi, recognovit, in presentia mea et in presentia domni Haici cancellarii et Milonis de Sancto Fidolo et Iterii de Laceun et Adam de Voeis et aliorum multorum qui hoc audierunt, se laudasse domui Pontiniacensi quitationem nemoris quod dicitur Sancti Stephani, quam ei fecerat predictus vir suus secundum tenorem et attestationem litterarum que de hoc ipso negotio in cartis predicte domus continentur. Porro ad majorem rei firmitatem, iterum in nostra, ut dictum est, audientia laudavit et concessit hoc ipsum et ego nostro testimonio et presentis pagine sigillato signaculo rem de qua agitur confirmo et rem que ad meum feodum pertinet, approbo.